
[image: image1.jpg]Koroska
Galerija
Likovnih
Umetnosti




Koroška galerija likovnih umetnosti 
Slovenj Gradec, 9. september 2026
DIVJE VODE
v iskanju ravnovesja
Mandy Barker, Robert Černelč, Katja Felle, Jošt Franko, Gustav Gnamuš, Miha Godec, Zsófia Szonja Illés, Tomo Jeseničnik, Petra Kapš, Staš Kleindienst, Aleksij Kobal, Lena Kocutar, Anka Krašna, Jure Markota, Zoran Ogrinc, Pepo Pichler, Plateauresidue, Marjetica Potrč, Natalija R. Črnčec, Tjaša Rener, Eva Sajovic, Michaela Skovranova, Robertina Šebjanič, Nataša Tajnik Stupar

Koroška galerija likovnih umetnosti
11. september–3. december 2026

Koroška galerija likovnih umetnosti (KGLU) vljudno vabi na odprtje razstave v petek, 11. 9. 2026, ob 18. uri. Razstavo bo odprla klimatologinja in soprejemnica Nobelove nagrade za mir 2007, dr. Lučka Kajfež Bogataj. Kustosinja razstave je Petra Čeh. Odprtje bo z glasbo zaokrožila glasbenica Zala Črešnik.


Najgloblje skrivnosti vesolja so skrite v preprostih stvareh in taka se zdi tudi voda. Je čudovita snov, ki hladi, topi, redči, hrani, zdravi; je prenosni medij in transportno sredstvo. Ustvarja življenje in je spomin Zemlje, potuje skozi prostor in čas, od oblaka do izvira, od reke do morja  in od zemlje do človeka. A voda ni le temelj telesnega življenja ali gospodarskega razvoja, temveč tudi navdihuje umetnost, filozofijo, verovanja in običaje. V 21. stoletju, ko človeštvo z neznanjem in pohlepom spreminja vodni krog, zato izgublja ne le gospodarski temveč tudi kulturni kapital.
—dr. Lučka Kajfež Bogataj
Razstava Divje vode – v iskanju ravnovesja osvetljuje kompleksno in pogosto protislovno naravo vode, ki je hkrati nosilka neustavljive sile in sozvočja. Kot temeljni naravni vir ni neomejena, temveč predvsem skupna dobrina, ki odpira tudi vprašanja družbene in ekonomske pravičnosti.

Skozi različne sodobne umetniške prakse razstava raziskuje odnos med človekom in vodo v obdobju antropocena, v katerem se podnebne spremembe odvijajo vse hitreje, človekovega vpliva na okolje pa ni več mogoče spregledati. Ob tem se odpira vprašanje, kako je porušeno ravnovesje med človekom in naravo sploh še mogoče vzpostaviti.


Za razliko od družbenih sistemov, ki jih človek tako rad analizira in kategorizira, v naravi skoraj nič ne obstaja ločeno. Vse se medsebojno prepleta v neprekinjeno mrežo odnosov, kjer se vsaka sprememba odraža v celoti – tako kot voda, ki s svojim kroženjem povezuje vse oblike življenja.
—Petra Čeh, kustosinja razstave

Umetnice in umetniki na razstavi obravnavajo življenje ob vodi, spremembe v ekosistemih, ranljivost in odpornost. Na videz nepovezane zgodbe z različnih kontinentov in držav razkrivajo skupno ozadje: pomen ozaveščenosti posameznika o okolju, odgovornost kolektivnega delovanja za skupno dobro ter solidarnost, ki jo še posebej prepoznamo v času kriz in izrednih dogodkov.

Medtem ko nekatera dela angažirano reflektirajo vpliv človeka na okolje, se druga osredotočajo na njegove posledice ali pa odpirajo prostor sublimni, abstraktni in poetični dimenziji vode.


»Leto 2023 je na Koroškem in v širšem slovenskem prostoru ostalo v spominu zaradi uničujočih poplav, posledice katerih so ponekod še vedno vidne. Obenem se ekstremni vremenski dogodki leto za letom vrstijo po mnogih državah sveta in zdi se, da skrb za lokalno okolje postaja vse bolj globalnega pomena – naša skupna odgovornost, ki je hkrati tudi odgovornost do prihodnjih generacij.« 

—Petra Čeh, kustosinja razstave


Na razstavi bo sodelovalo 24 umetnic in umetnikov iz Slovenije, Avstrije, Madžarske, Velike Britanije in Avstralije. Med njimi bo prvič v KGLU svoja dela predstavila Marjetica Potrč. Posebej za razstavo so dela ustvarili Robert Černelč, Petra Kapš, Aleksij Kobal, Jure Markota in Robertina Šebjanič.

V času priprave razstave je v KGLU v okviru umetniške rezidence gostovala umetnica Robertina Šebjanič, ki je na terenu raziskovala širše porečje poplavne reke Mislinje. V okviru njenega raziskovalnega projekta smo se povezali s Thyssen-Bornemisza Art Contemporary Academy (TBA21–Academy), Inštitutom oN Rizom ter Ars Biologica (Budweis 2028). Prav v času njene rezidence je razveselila novica, da je umetnica prejela prestižno nagrado Prix Ars Electronica za izjemne dosežke.

»V okviru projekta Shadows Above My Window_Mislinja 238 km² – Hydro/Terra/Atmo_Sphere(s) me zanima reka kot živi sistem, ki ni ločen od gozda, atmosfere, živali, ljudi in njihovih spominov. Zato je bilo poslušanje zame tudi način spoznavanja prostora. Poleg hidroakustičnih posnetkov, ekoloških podatkov in drugih raziskovalnih metod so prav lokalno znanje, pripovedi in skupno terensko delo omogočili, da sem lahko Mislinjo začela razumeti kot prostor, ki nosi številne plasti spomina in sprememb.
Za vse te skupne poti, pogovore, poslušanja in odkrivanja sem celotni ekipi zelo hvaležna. Brez teh srečanj bi bila tudi moja slika Mislinje bistveno bolj nepopolna.«
—Robertina Šebjanič, sodelujoča umetnica

__________
Ob razstavi pripravljamo bogat ob razstavni program. Izšel bo tudi vodnik po razstavi v preprostem jeziku, ki smo ga pripravili v sodelovanju z Zavodom Risa.

Razstava bo med 18. in 21. septembrom, 21. in 23. oktobrom ter 2. in 3. decembrom zaradi prireditev nekoliko spremenjena.
Partnerji razstave: TBA21, Ocean Archive, Ars Biologica, Inštitut ON Rizom Ljubljana, Lisztov inštitut - Madžarski kulturni center Ljubljana
Razstavo so omogočili: Ministrstvo za kulturo RS, Mestna občina Slovenj Gradec
Posebna zahvala: Juri Gnewtschinski (Galerie Nordenhake, Berlin)

